ອີຣ່ານ​ພ້ອມ​​ແລ້ວ ທີ່​ຈະ​ສຶກສາ​ເບິ່ງ ​ຂໍ້​ກ່າວ​ຫາກ່ຽວ​ກັບ​ ການວາງ​ແຜນ​ລອບ​ສັງຫານ​
ລັດຖະມົນຕີການ​ຕ່າງປະ​ເທດ​ອີຣ່ານ ທ່ານ Salehi ​ໄດ້ຮຽກຮ້ອງ​ ໃຫ້​ສະຫະລັດ​ນໍາສະ​ເໜີ​ຕໍ່​ອີຣ່ານ ​ເອກກະສານ​ໃດໆທີ່ສະຫະລັດ​ມີ​ ກ່ຽວກັບຄະດີນີ້.
ອີຣ່ານກ່າວວ່າ ຕົນພ້ອມແລ້ວທີ່ຈະສຶກສາເບິ່ງຂໍ້ກ່າວຫາຂອງສະຫະລັດກ່ຽວກັບການ ວາງແຜນລອບສັງຫານເອກອັກຄະລັດຖະທູດຊາອູດີອາເຣເບຍ ປະຈໍາສະຫະລັດນັ້ນ ອົງການຂ່າວ IRNA ຂອງລັດຖະບານອີຣ່ານກ່າວໃນວັນຈັນມື້ນີ້ວ່າ ລັດຖະມົນຕີການ ຕ່າງປະເທດອີຣ່ານ ທ່ານ Ali-Akbar Salehi ໄດ້ ຮຽກຮ້ອງໃຫ້ສະຫະລັດນໍາສະເໜີ ຕໍ່ອີຣ່ານ ເອກກະສານໃດໆທີ່ສະຫະລັດມີ ກ່ຽວກັບກໍລະນີດັ່ງກ່າວ ອີຣ່ານໄດ້ປະຕິເສດຕໍ່ຂໍ້ກ່າວຫາ ແລະທ່ານ Ayatollah Ali Khamenei ຜູ້ນໍາສູງສຸດ ຂອງອີຣ່ານ ໄດ້ກ່າວໃນວັນອາທິດວານນີ້ວ່າ ການເຄື່ອນໄຫວ ທີ່ບໍ່ເໝາະສົມໃດໆ ທີ່ພົວພັນກັບການເມືອງແລະຄວາມປອດໄພ ໂດຍຝ່າຍສະຫະລັດກ່ຽວກັບເລື້ອງນີ້ ແມ່ນຈະໄດ້ຮັບການຕອບໂຕ້ຢ່າງເດັດຂາດຈາກອີຣ່ານ ທ່ານກ່າວຕໍ່ໄປວ່າ ການກ່າວຫາຂອງສະຫະລັດເປັນຄວາມພະຍາຍາມ ອັນນຶ່ງເພື່ອ ຫັນເຫຄວາມສົນໃຈອອກຈາກບັນຫາການເງິນແລະການປະທ້ວງໃນປະເທດຂອງຕົນ ໃນເຊົ້າວັນອາທິດວານນີ້ ປະທານາທິບໍດີ Mahmoud Ahmadinejad ແຫ່ງອີຣ່ານ ກ່າວວ່າ ປະຊາຊົນອີຣ່ານມີຄວາມຈະເລີນສີວິໄລ ແລະບໍ່ຈໍາເປັນຕ້ອງຫັນໄປອາໄສ ການລອບສັງຫານ ທ່ານນາງ Diane Feinstein ຫົວໜ້າຄະນະກໍາມາທິການດ້ານຂ່າວລັບປະຈໍາສະພາ ສູງສະຫະລັດ ກ່າວຕໍ່ຕາໜ່າງຂ່າວໂທລະພາບ Fox News ໃນວັນອາທິດວານນີ້ວ່າ ທາງການສະຫະລັດໄດ້ເກັບກໍາຫລັກຖານທີ່ແຈ້ງຂາວຢ່າງຫລວງຫລາຍ ທີ່ສະແດງ ໃຫ້ເຫັນເຖິງການພົວພັນຂອງກອງກໍາລັງ Quds ຫົວກະທິຂອງອີຣ່ານ ໃນການວາງ ແຜນລອບສັງຫານດັ່ງກ່າວ